作者:黃機
標題:乳燕飛・賀新郎
內容:秋意今如許。怪徵鞍、底事匆匆，翩然難駐。斗帳屏圍山六曲，怕見瑣窗欲暮。倩誰伴、梧桐疏雨。路入衡陽天一角，更山環、水繞無重數。容易□，便難阻。相思才信相思苦。省疏狂、迷歌殢酒，把人輕誤。問取歸期何日是，指點庭前幽樹。定冷蕊、疏花將吐。此去西風吹雁過，家身心、別後安平否。聊慰我，至誠處。